## Pravilnik o radnoj odjeći službenika Ministarstva financija, Carinske uprave

### NN 122/2009 (12.10.2009.), Pravilnik o radnoj odjeći službenika Ministarstva financija, Carinske uprave

MINISTARSTVO FINANCIJA

3015

Na temelju članka 16. stavka 7., a u vezi sa stavkom 2. Zakona o carinskoj službi (»Narodne novine«, broj 83/09), ministar financija na prijedlog ravnatelja donosi

PRAVILNIK

O RADNOJ ODJEĆI SLUŽBENIKA MINISTARSTVA FINANCIJA CARINSKE UPRAVE

I. OPĆE ODREDBE

Članak 1.

Ovim Pravilnikom propisuje se radna odjeća i obuća ovlaštenih carinskih službenika raspoređenih u Središnjem uredu Carinske uprave i carinarnicama na radna mjesta suzbijanja krijumčarenja i provođenja istrage, koja su takvima utvrđena Pravilnikom o unutarnjem redu Ministarstva financija u dijelu koji se odnosi na Carinsku upravu.

II. RADNA ODJEĆA I OBUĆA

Članak 2.

Dijelovi radne odjeće jesu:

1. kapa sa šiltom

2. majica kratkih rukava s ovratnikom

3. majica dugih rukava s ovratnikom

4. hlače – zimske/ljetne

5. jakna – zimska/ljetna

6. kišna kabanica

7. kombinezon

8. komplet za nošenje oružja

9. reflektirajući prsluk

10. cipele – zimske/ljetne.

Članak 3.

Kapa sa šiltom tamnoplave je boje, izrađena od pamuka. Okrugla je oblika, sa strojno izvezenim hrvatskim grbom na zrakastoj podlozi i lovorovu vijencu zlatne boje ispod kojega je natpis »CARINA RH«. Kapa se odostrag može podešavati pomoću čičak-trake, na kojoj je izvezen natpis »CARINA RH«.

Majica kratkih rukava s ovratnikom tamnoplave je boje, izrađena od pamuka. Na leđima je utisnut natpis »CARINA RH«. Natpis »CARINA RH« utisnut je i na prednjici s desne strane. Na lijevom rukavu prišiven je carinski službeni znak.

Majica dugih rukava s ovratnikom tamnoplave je boje, izrađena od pamuka. Na leđima je utisnut natpis »CARINA RH«. Natpis »CARINA RH« utisnut je i na prednjici s desne strane. Na lijevom rukavu prišiven je carinski službeni znak.

Hlače ljetne tamnoplave su boje, izrađene od tkanine, klasična kroja, s kosim džepovima sa strane, našivenim džepovima bočno iznad koljena i preklopom koji se skriveno kopča. Na pasici se nalazi potreban broj držača za remen. Na stražnjoj su strani dva urezana džepa s preklopom i skrivenim kopčanjem.

Hlače zimske tamnoplave su boje, izrađene od tkanine, klasična kroja, s kosim džepovima sa strane, našivenim džepovima bočno iznad koljena i preklopom koji se skriveno kopča. Na pasici se nalazi potreban broj držača za remen. Na stražnjoj su strani dva urezana džepa s preklopom i skrivenim kopčanjem.

Jakna ljetna tamnoplave je boje, izrađena od sintetičkoga vjetronepropusnog materijala, a kopča se zatvaračem i čičak-trakom. U gornjem dijelu prednjice sa svake strane našiveni su džepovi koji se zatvaraju zatvaračem, s preklopom koji se pričvršćuje čičak-trakom, a u donjem su dijelu koso urezani džepovi. Iznad desnog džepa prišivena je čičak-traka za natpis »CARINA RH«. U bočnom šavu s lijeve i desne strane ušiveni su zatvarači duljine oko 30 cm koji služe za lakši pristup oružju. Na ramenima su prišiveni držači za naramenice, koji se kopčaju tamnoplavim gumbom. Na lijevom rukavu prišiven je carinski službeni znak, a na leđima je utisnut natpis »CARINA RH«.

Jakna zimska tamnoplave je boje, izrađena od sintetičkoga vjetronepropusnog materijala, a kopča se zatvaračem i čičak-trakom. U gornjem dijelu prednjice sa svake strane našiveni su džepovi koji se zatvaraju zatvaračem, s preklopom koji se pričvršćuje čičak-trakom, a u donjem su dijelu koso urezani džepovi. Iznad desnog džepa prišivena je čičak-traka za natpis »CARINA RH«. U bočnom šavu s lijeve i desne strane ušiveni su zatvarači duljine oko 30 cm koji služe za lakši pristup oružju. Na ramenima su prišiveni držači za naramenice, koji se kopčaju tamnoplavim gumbom. Na lijevom rukavu prišiven je carinski službeni znak, a na leđima je utisnut natpis »CARINA RH«.

Kišna kabanica tamnoplave je boje, izrađena od vodonepropusnog materijala, s kapuljačom, dužine do ispod koljena. Na leđima kabanice utisnut je natpis »CARINA RH«.

Kombinezon je tamnoplave boje, izrađen od tkanine u keper-
-vezu, uobičajene izvedbe. Na leđima kombinezona utisnut je natpis »CARINA RH«.

Komplet za nošenje oružja tamnoplave je boje, izraden od sintetičkog materijala (cordure). Sastoji se od opasača, hlačnjaka, futrole za pištolj, futrole za pričuvni nabojnik, futrole za sredstva za vezivanje, nosača za baterijsku lampu. Kopča se glatkom plastičnom kopčom s dodatnim osiguranjem protiv otkapčanja. Otvorena futrola za pištolj ima sigurnosnu kopču, univerzalna je, prilagodljiva za nošenje na pojasu i bedru.

Reflektirajući prsluk narančaste je ili žute boje, izraden od laganog materijala, s našivenim reflektirajućim trakama i reflektirajućim natpisom »CARINA RH« na leđima i na prednjici. Krojem je prilagođen za nošenje na radnu carinsku odjeću.

Cipele ljetne su crne boje, izrađene od kože, s gumenim protukliznim donom.

Cipele zimske su crne boje, izrađene od vodonepropusnog materijala, s gumenim protukliznim đonom.

III. NAČIN NOŠENJA RADNE ODJEĆE I OBUĆE

Članak 4.

Ovlašteni carinski službenici koji su u Središnjem uredu Carinske uprave i carinarnicama raspoređeni na radna mjesta suzbijanja krijumčarenja i provođenja istrage obvezni su nositi radnu odjeću i obuću kada obavljaju poslove suzbijanja carinskih i trošarinskih prijevara na carinskom području.

Zimska radna odjeća i obuća nosi se u pravilu od 15. listopada do 30. travnja, a ljetna od 1. svibnja do 14. listopada, osim ako ravnatelj Carinske uprave, ovisno o vremenskim prilikama, ne odredi drugačije.

Radni kombinezon nosi se isključivo tijekom obavljanja pregleda i pretrage prijevoznih sredstava i drugih prostora.

Članak 5.

Ovlašteni carinski službenik u obvezi je radnu odjeću i obuću nositi kompletnu i na propisani način te je održavati čistom i urednom.

Članak 6.

Ovlašteni carinski službenik ne smije izvan službe nositi radnu odjeću s carinskim oznakama.

Dijelove radne odjeće i obuće ovlašteni carinski službenik ne smije nositi istodobno s dijelovima civilne odjeće i obuće u službi i izvan službe.

Članak 7.

Ovlašteni carinski službenik ne smije izvan službe nositi radnu odjeću s carinskim oznakama:

– kao sudionik mirnog okupljanja i javnog prosvjeda,

– za vrijeme udaljenja s dužnosti,

– za vrijeme korištenja bolovanja ili druge opravdane odsutnosti.

IV. NAČIN ZADUŽENJA, ZAMJENE I POVRATA RADNE ODJEĆE I OBUĆE

Članak 8.

Ravnatelj Carinske uprave ovlašten je izraditi popis zadužene radne odjeće i obuće, s rokovima njihove uporabe, te obrazac osobnoga kartona zaduženja radne odjeće.

Članak 9.

Dijelovi radne odjeće i obuće koji su oštećeni ili uništeni u obavljanju službe ili u povodu obavljanja službe zamijenit će se na temelju pisanog zahtjeva neposredno nadređenog službenika.

Članak 10.

Ako ovlaštenom carinskom službeniku prestane državna služba ili ako bude raspoređen odnosno premješten na drugo radno mjesto za koje nije propisana obveza nošenja radne odjeće i obuće, dužan je vratiti sve dijelove radne odjeće i obuće za koje je zadužen.

V. ZAVRŠNE ODREDBE

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-02/03
Urbroj: 513-02-1810/1-09-1
Zagreb, 31. kolovoza 2009.

Ministar financija
Ivan Šuker, v. r.

Pravilnik, NN 122/2009-3015